ಸೋಮವಾರಪೇಟೆ ಹಿರೇಮಠದಲ್ಲಿ ಗುರುಪೂರ್ಣಿಮಾ ಕಾರ್ಯಕ್ರಮ ರಾಯಚೂರು: ಪ್ರತಿಕ್ಷಣ ಗುರುವಿನ ಮಾರ್ಗದರ್ಶನದಲ್ಲಿ ಸಾಗಿದಾಗ ಗುರಿ ಮುಟ್ಟಲು ಸಾಧ್ಯ. ಉತ್ತಮ ನಾಗರೀಕರಾಗಿ ಹಾಗೂ ಭವಿಷ್ಯ ಚೆನ್ನಾಗಿರಲು ಗುರುವಿನ ಆಶೀರ್ವಾದ ಬೇಕು ಎಂದು ಶಾಸಕ ಡಾ.ಶಿವರಾಜ ಪಾಟೀಲ ಹೇಳಿದರು. ನಗರದ ಸೋಮವಾರಪೇಟೆ ಹಿರೇಮಠದಲ್ಲಿಅಭಿನವ ರಾಚೋಟಿ ವೀರ ಶಿವಾಚಾರ್ಯ ಮಹಾಸ್ವಾಮಿ ಇವರಿಗೆ ಗುರು ಪೂರ್ಣಿಮಾ ಅಂಗವಾಗಿ ಬುಧವಾರ ಮಾಲಾರ್ಪಣೆ ಮಾಡಿ ಆಶೀರ್ವಾದ ಪಡೆದು ಮಾತನಾಡಿದರು. ಯಾವುದೇ ವ್ಯಕ್ತಿ ಸಮಾಜದಲ್ಲಿ ಮುಂದೆ ಬರಬೇಕಾದರೆ ಒಂದು ಕಾಣದ ಕೈ ಇರುತ್ತದೆ. ಅದೇ ಗುರುಗಳ ಮತ್ತು ಶರಣರ ಆಶೀರ್ವಾದ. ಉನ್ನತ ಸ್ಥಾನಕ್ಕೆ ಕೊಂಡೊಯ್ಯಲು ಅವರ ಆಶೀರ್ವಾದ ಅವಶ್ಯಕತೆ ಇರುತ್ತದೆ. ಅದಕ್ಕಾಗಿ ಇಂತಹ ಉತ್ತಮ ಕಾರ್ಯಗಳಲ್ಲಿ ಪಾಲ್ಗೊಂಡು ಗುರುಗಳ ಕೃಪೆಗೆ ಎಲ್ಲರೂ ಪಾತ್ರರಾಗೋಣ ಎಂದರು. ಮಠದ ಭಕ್ತ ಚಂದ್ರಶೇಖರ್ ಮಿರ್ಜಾಪುರ್ ಮಾತನಾಡಿ, ಈ ಗುರುವಂದನ ಕಾರ್ಯಕ್ರಮದಲ್ಲಿ ನಾವೆಲ್ಲರೂ ಸೇವೆ ಮಾಡುವುದೇ ನಮ್ಮ ಸೌಭಾಗ್ಯ. ಇಂತಹ ಸೌಭಾಗ್ಯವನ್ನು ಪಡೆದ ನಾವೆಲ್ಲರೂ ಧನ್ಯರು ಎಂದರು. ಆನಂತರ ಮಹಾಸ್ವಾಮಿಗಳಿಗೆ ಗುರುಪಾದಪೂಜೆ ಹಾಗೂ ತುಲಾಭಾರ ಜರುಗಿತು. ಆನಂತರ ಸಾಮೂಹಿಕ ಇಷ್ಟ ಲಿಂಗ ಪೂಜೆಯಲ್ಲಿ ಸಕಲ ಸದ್ಭಕ್ತರು ಪಾಲ್ಗೊಂಡಿದ್ದರು. ಅಭಿನವ ರಾಚೋಟಿ ವೀರ ಶಿವಾಚಾರ್ಯ ಮಹಾಸ್ವಾಮಿ ಆಶೀರ್ವಚನ ನೀಡಿ, ಸಾಕ್ಷಾತ್ ಶಿವನೇ ಗುರುವಿನ ರೂಪವನ್ನು ತಾಳಿ ಧರೆಗಿಳಿದು ಬಂದ ದಿನವೇ ಈ ಪವಿತ್ರ ದಿನ. ಅದಕ್ಕಾಗಿ ಇಂದು ಗುರು ಪೂರ್ಣಿಮಾ ಎಂದು ಗುರುತಿಸಲ್ಪಟ್ಟಿದೆ ಎಂದರು. ಡಾ. ಗದ್ವಾಲ್ ಚಂದ್ರಶೇಖರ್ ಅವರಿಂದ ಪೂಜ್ಯರಿಗೆ ನಾಣ್ಯಗಳಿಂದ ತುಲಾಭಾರ ಸೇವೆ ಜರುಗಿತು. ಸೋಮವಾರಪೇಟೆ ಹಿರೇಮಠ ರಾಯಚೂರು,ಅತ್ತನೂರು ಹಾಗೂ ಪಂಚಲಿಂಗೇಶ್ವರ ಸೇವಾ ಸಮಿತಿ ಸಕಲ ಸದ್ಭಕ್ತರು ತನು ಮನ ಧನ ಭಕ್ತಿ ಭಾವದೊಂದಿಗೆ ಗುರುವಂದನಾ ಸಮಾರಂಭದಲ್ಲಿ ಪಾಲ್ಗೊಂಡು ಗುರುಗಳ ಕೃಪೆಗೆ ಪಾತ್ರರಾದರು.